Kinders wees na pa glo gesin probeer verdrink(Argieffoto: Kent Williamson) ŉ Sewentienjarige meisie en haar negejarige boetie is wees gelaat nadat hul pa die hele gesin glo in ŉ gesinsmoord probeer uitwis het. Kol. Thandi Mbambo, polisiewoordvoerder in die Vrystaat, het gesê inwoners het Vrydagmiddag ŉ polisievoertuig in Kroonstad voorgekeer en die beamptes ingelig dat ŉ man en vrou in ŉ motor besig was met ŉ stryery. Die wit Toyota Corolla was onder ‘n brug in die omgewing geparkeer. Die polisie is na die toneel ontbied waar die 42-jarige man reeds met sy vrou (36) en die twee kinders in die motor in die rivier ingery het. “Na bewering het die pa, nadat hy die brug getref en die voertuig in die rivier tot stilstand gekom het, uit die voertuig geklim en die ma saam met hom in die rivier ingesleep,” het Mbambo gesê. Albei het verdrink. Hul liggame is kort na die voorval uit die water gehaal. “Die kinders kon uit die motor klouter en het ŉ hawelose persoon in die omgewing om hulp gevra.” Mbambo het gesê die voorlopige ondersoek dui daarop dat die man homself en sy gesin wou uitwis. ŉ Saak van moord, poging tot moord en ŉ geregtelike doodsondersoek word gedoen. Die gesin was van Khahliso-seksie in Maokeng.